גלעד כהנא

ביוגרפיה

גלעד כהנא נולד במקסיקו להורים ישראלים שהיו שם בשליחות באותה תקופה. בגיל תשע שבה משפחתו לישראל עמו, והוא גדל בתל אביב.
בשנת 1992 הקים את להקתו "ג'ירפות" יחד עם יאיר קז, בעת שירותם בצה"ל.

כמוזיקאי

בשנת 1999 הוציאה הלהקה את אלבום הבכורה שלה "משוחח עם כסא".
בשנת 2000, לאחר שהפסיקה הלהקה את פעילותה, הוציא כהנא אלבום סולו ראשון בשם "שכחתי איך לאכול", שאותו הפיק והקליט לבדו.
בסוף שנת 2002 חזרו "ג'ירפות" להופיע יחד, ויצאו לסיבוב הופעות ברחבי ישראל.
בשנת 2004 הוציא אלבום סולו שני באנגלית בשם "The Promised Landing" וכן את האלבום האינסטרומנטלי "360".
בשנת 2006 הוציא כהנא יחד עם "ג'ירפות" אלבום נוסף בשם "גג" שזכה לביקורות חיוביות ולהצלחה מסחרית בדמות אלבום זהב.
בשנת 2009 הוציא כהנא ספר שירים בשם "מנוף מצביע אל הים", וכן אלבום באנגלית שנקרא "The Walking Man". שירי הספר והאלבום מבוססים על הליכות אינסופיות שכהנא ערך לאורכה ולרוחבה של תל אביב.
בשנת 2010 יצא אלבומה השלישי של להקת ג'ירפות, "אין כניסה לפילים".
בספטמבר 2011 הוציא אלבום חדש "Bad love" תחת השם The Walking Man. האלבום, שהושר כולו בשפה האנגלית, הופץ תחילה כאלבום מתנה לקוראי "עכבר העיר" שם מפרסם כהנא טור אישי שבועי. לאורך האלבום שרה הזמרת נינט טייב לצד גלעד כהנא.
בשנת 2013 יצא אלבומה הרביעי של להקת ג'ירפות, "צריך לסגור הכל". לאחר מכן החל לעבוד עם תמיר מוסקט על אלבום משותף, תחת השם "לא כוחות". הסינגל הראשון שהוציאו השניים תחת שם זה במאי 2013 נקרא "אני לא מאושר". לאחר מכן יצאו הסינגלים "להתבונן בך" (שלווה בקליפ בכיכובה של ליאת הר לב) ו"נדל"ן" (בו מתארחת הזמרת מארינה מקסימיליאן), והאלבום המלא יצא במרץ 2014.
בנובמבר 2015 הוציא אלבום סולו חדש, "אפריקה שלי", בעקבותיו זכה בפרס לנדאו לאמנויות הבמה.
בשנת 2017 יצא אלבומה החמישי של להקת ג'ירפות, "מי שלא חולם, כועס".
במקביל לקריירת הסולו ולפעילותו בלהקת "ג'ירפות", כתב כהנא מספר שירים לזמרים אחרים. בין היתר כתב את השירים "הצגה יומית" ליוני בלוך, "עכשיו מחר" לדויד ברוזה, "שוב אני לבד" ו"הזאב והאיילה" לאביתר בנאי, "מערבולת של חול" ללהקת הדג נחש, "כפפת זכוכית" לרונית שחר, "לובסטר" לברי סחרוף ובלקן ביט בוקס, ומספר שירים לאלבומו של ארקדי דוכין "חלומות למבוגרים". באלבומו של דודו טסה "הגולה" כתבו כהנא וטסה במשותף את המילים לרוב השירים. השניים כתבו יחד גם את שירה של יובל דיין "אל תאמר".
כהנא זוכה להכרה בזירת הרוק המקומית של זמר בעל נוכחות בולטת ועמדה ביקורתית כנגד הממסד השמרן. הוא הדגיש בראיונות שונים את הערכתו למאיר אריאל ואף הושווה לאריאל על ידי מבקרים שונים.

בקולנוע ובטלוויזיה

ב-2010 השתתף כאורח בתוכנית האירוח של רוני קובן "24 שעות עם..." בערוץ 8. ב-2010 בסמוך ליציאת האלבום דאז, יצא גם הסרט התיעודי "ראיתי ג'ירפות בהודו", בו תועד כהנא יחד עם שאר חברי הלהקה במסע הופעות בהודו, אשר השתבש בעקבות פיגועי הטרור במומבאי בסוף שנת 2008.
בשנת 2015 קיבל כהנא תפקיד ראשי בסרט "סיפור על אהבה וחושך" בבימויה של נטלי פורטמן, המבוסס על ספרו של עמוס עוז, וגילם את דמותו של אריה קלוזנר (אביו של עמוס עוז).
בשנת 2016 החל לשחק בסדרה של yes "האחיות המוצלחות שלי", בתפקיד ספי.
בשנת 2018 יצא לאקרנים בישראל סרט הקולנוע של יבגני רומן, "האיש שבקיר", בו גילם כהנא תפקיד ראשי. הסרט צולם במשך שישה ימים בלבד בשנת 2015. בנוסף ב-2018 גילם את איתן בסדרה "ככה זה" שב-yes.
באוקטובר 2018 כהנא החליט לשפוט בתוכנית הריאליטי המוזיקלית של רשת 13, "The Four".

עיסוקים אחרים

בשנת 2003 פרסם כהנא ספר ביכורים בשם "תכנון להתאוששות מאסון", הכולל 35 סיפורים העוסקים בעולם שלאחר אסון גדול.
ב-2011 כהנא פרסם טור אישי שבועי ב"עכבר העיר".
ב-2017 התחיל לשדר תוכנית רדיו שבועית בשם "חתירה אל ההווה" בתחנת "כאן תרבות" של תאגיד השידור הישראלי.

חיים אישיים

כהנא היה נשוי לשחקנית טל ליפשיץ ואב לשתי בנות.